|  |  |  |
| --- | --- | --- |
| **Kiskőrös Város Önkormányzat Képviselő-testülete részére** | Iktatószám: | KLIK/026/810-1/2017 |
| **Kiskőrös**  **Petőfi tér 1.**  **6200** |
|  |
|  |

**Tárgy**: Tájékoztató a Kiskőrösi Tankerületi Központ működéséről

**Tisztelt Polgármester Úr!**

**Tisztelt Képviselő-testület!**

A Klebelsberg Intézményfenntartó Központ 2016. december 31-ével megszűnt, az új fenntartói struktúra kétszintű lett 2017. január elsejétől. A fenntartói feladatokat országosan 59, önálló költségvetési szervként működő tankerületi központ látja el. Megalakult a Klebelsberg Központ, amely középirányítóként fogja össze a tankerületi központokat, ellenőrzi az egységes fenntartói szemlélet megvalósulását, meghatározza a hosszú távú stratégiát. Teszi mindezt a 134/2016.(VI. 10.) Korm. rendelet alapján.

A tankerületi központok 2017. január elsejével az önkormányzatok által működtetett, de a tankerületek által fenntartott intézmények működtetői feladatait is átvették, ezáltal egy kézbe került a fenntartás és a működtetés országosan. Az átszervezéssel a döntések helyben születnek meg, a helyi igényeknek megfelelően.

A rendszer hatékony és eredményes működésének elengedhetetlen feltétele, hogy az iskolák felelősséggel járó önállóságot élvezzenek. Az új rendszerben a tankerületi központok szakmai és gazdálkodási önállóságot kaptak. Mindez nagyobb felelősséget jelent, ugyanakkor motivációs lehetőséget is ad a szakmai feladatok minél eredményesebb megvalósításához és a folyamatos napi működéshez.

Bács-Kiskun megyében három tankerületi központ alakult Kecskemét, Kiskőrös, Baja székhellyel.

A Kiskőrösi Tankerületi Központ 2016. november 30-án alakult meg a korábbi Kunszentmiklósi, Kiskőrösi, Kiskunhalasi és Jánoshalmi Tankerület illetékességi területén. A négy egykori tankerület meglehetősen eltérő adottságokkal és intézményi szerkezettel rendelkezik.

**Statisztikai adatok**

Intézményeink száma: 41, ebből

* 20 általános iskola
* 4 alapfokú művészeti iskola 11 feladat-ellátási hellyel
* 1 gimnázium
* 1 kollégium
* 3 gyógypedagógiai intézmény
* 1 konduktív iskola
* Intézményi férőhelyek száma: 13696 fő
* intézményeinkben tanuló diákjaink száma: 7521 fő
* beiratkozó első osztályosok száma: 819 fő
* pedagógusok száma: 918 fő
* nevelő-oktató munkát segítők száma: 153 fő
* technikai dolgozók száma: 166 fő

**Tanügyigazgatás, munkaügy**

Kiskőrös város területén három köznevelési intézmény tartozik a tankerületi központhoz. A KT Bem József Általános Iskola, a SZÓ-LA-M Alapfokú Művészeti Iskola és az Egységes Gyógypedagógiai Módszertani Intézmény, Óvoda, Általános Iskola és Készségfejlesztő Iskola. Jelentősebb átszervezés a tavalyi év során az EGYMI esetében volt. Az alapfeladatai közül és így a nevéből is, a törvényi változásoknak megfelelően kikerült a szakiskola, és a köznevelési törvény szerint 2+2 évfolyamos készségfejlesztő iskola maradt. A készségfejlesztő iskola a középsúlyos értelmi fogyatékos tanulók részére biztosítja az életkezdéshez való felkészülést, a munkába állást lehetővé tevő egyszerű betanulást igénylő munkafolyamatok elsajátítását, továbbá a szakképzésben részt venni nem tudó enyhe értelmi fogyatékos tanulók számára nyújt a munkába álláshoz és az életkezdéshez szükséges ismereteket. Mivel szegregált gyógypedagógiai intézmény, így az eredeti megnevezésben szereplő integrált óvoda helyett csak óvoda maradt.

Mind a három intézmény esetében a tanulólétszám stabilnak mondható, sőt kissé emelkedik a 2017/2018-as tanévre:

SZÓ-LA-M tanulólétszáma 379-ről 416-ra,

KT Bem tanulólétszáma 551-ről 574-re,

EGYMI tanulólétszáma 89-ről 132-re emelkedett a szeptember 1-i adatok alapján.

Ez az általános tendenciák és a csökkenő gyermeklétszám szempontjából is jelentős eredmény. A gyógypedagógiai intézmény a környéken egyedüliként felvállalta az utazó gyógypedagógiai ellátás szervezését is a saját tanulóik ellátásán kívül. Ezzel együtt működteti a többségi pedagógusok segítését szolgáló ITEM (Integrált nevelésben részesülő Tanulókat oktató-nevelő pedagógusok EGYMI Munkacsoportja) munkaközösséget.

A tavalyi tanévhez képest az osztályok száma nem változott egyik intézmény esetében sem.

A beiratkozások után a szeptember 1-i létszámok alapján az EGYMI-ben két óvodai csoport működik 8 és 11 gyermekkel, autista csoport 10 fővel, az első osztályosok létszáma 6 fő lett. Az utazó gyógypedagógiai ellátásban 238 tanulót látnak el.

A KT Bem József Általános Iskolában három első osztály indult 24-23-17 tanulóval.

A SZÓ-LA-M a tanévet 385 beiratkozott növendékkel kezdte el.

A pedagógus létszám az előző évekhez képest nem változott jelentős mértékben. A KT Bem József Általános Iskolában a pedagógus létszám 50, ebből 3 új pedagógus, két pályakezdő gyakornokkal. Az iskola működését 9 egyéb technikai és 5 nevelő-oktató munkát közvetlenül segítő dolgozó segíti. Az éves továbbképzési tervben szereplő továbbképzések 100 %-ban teljesültek.

A SZÓ-LA-M Alapfokú Művészeti Iskola összesen 15 fő pedagógust alkalmaz, ebből 6 fő részfoglalkozású, 1 fő új kolléga, aki pályakezdő. Munkájukat 2 fő technikai dolgozó és 1 NOKS-os (nevelő-oktató munkát közvetlen segítő) segíti.

Az EGYMI esetében 34 fő a pedagógus álláshelyeken foglalkoztatottak száma, az utazó gyógypedagógiai ellátás miatt azonban jelentős a megbízással foglalkoztatott dolgozó (23).

A nevelő-oktató munkát segítők száma 8, míg a technikai dolgozók száma 5.

A három iskolában intézményvezetői pályázat kiírására nem került sor.

A KT Bem József Általános Iskolában 2016-ban igazgatóhelyettesi kinevezést kapott Varga Gyula.

Az EGYMI esetében intézményegység vezetői pályázat került kiírásra, így Viedner Mónika az utazó gyógypedagógiai intézményegység vezetője lett.

Czérna János igazgatóhelyettes nyugdíjba vonulásával Kovácsné Pszota Orsolya kapott megbízást igazgatóhelyettesi feladatokra.

A Művészeti iskolában az intézményvezető javaslata alapján a tantestület véleményének kikérésével Balázs-Nagy Gabriella újra 1 évre, míg Szásziné Nagy Judit 5 évre intézményvezető-helyettesi megbízást kapott.

Az iskola aktívan részt vesz a város életében, a diákok rendszeresen fellépnek városi ünnepségeken, részt vesznek kiemelkedő helyi rendezvényeken. Ezen kívül jelentős a versenyeztetés, a növendék hangversenyek szervezése és a volt növendékek visszahívása, hangversenyek, koncertek szervezésével. Az iskolának kiemelkedő sikerei vannak országos versenyek, rendezvények terén. A teljesség igénye nélkül: Lubák Imre trombitaverseny, Jeney Zoltán Fuvolaverseny, Krutilla József Akvarellfestő verseny, Gyermek és Ifjúsági Néptánc Fesztivál. A saját rendezésű versenyek közül kiemelkedik a Területi Trombita verseny és a Delley József Zongora etűd Verseny. A felsorolásból is látszik, hogy minden művészeti ágban – képző, tánc, zene - folyik képzés.

A KT Bem József Általános Iskolában a kiemelt nevelési feladatok közül jelentős a felzárkóztatás, habilitációs tevékenység, de ezek mellett a tehetséggondozásra is nagy figyelmet fordítanak. A szlovák nemzetiségi hagyományápolás keretében néptánc oktatása folyik. A tanult táncokat iskolai, városi rendezvényeken mutatják be a tanulók. Nagyon sok versenyeredményük volt az év során mind tanulmányi mind sportversenyekben. A Bozsik programban U7-től U13-ig vesznek részt és érnek el kiemelkedő eredményeket, míg a szivacskézilabda is egyre népszerűbb. Labdarúgásban diákolimpiai dél-területi döntőig és megyei döntőkig jutottak, cselgáncs országos döntő 3. helyezés 5. és 7. hely.

Az EGYMI kiemelkedő hírű szakmai intézményként 18 jógyakorlatot oszt meg az ország iskoláival, sok országos, megyei szakmai rendezvényt szervez. A dolgozóik is aktívan vesznek részt a városi és országos közéleti munkában. (EGYMI Országos Egyesület, Játékkal a Tudásért Alapítvány, Szövetség a kiválóságért Kht.) Az iskola idén elnyerte az „Oktatási Hivatal Bázisintézménye” címet. Emellett örökös ÖKO iskola és új kezdeményezés a Békés iskola program.

Az intézmények nagy gondot fordítanak a pedagógus minősítési eljárások népszerűsítésére, a pedagógusok segítésére ebben a folyamatban. Ennek eredményeként összesen 8 mesterpedagógus és 31 pedagógus II fokozatban szereplő kolléga van.

Kiemelkedő szakmai munkájáért a Kiskőrösi Tankerületi Központ elismerő oklevelét Lasztovicza László és Varga Gyula kapta, melyet az iskola tanévzáró ünnepségén vehettek át.

**Pénzügy, gazdálkodás, pályázatok**

A Kiskőrösi Tankerületi Központ 2017 évben összesen, közel 5.5 milliárd forintból gazdálkodik.

**KT Bem József Általános Iskola**

17 750 000,-Ft költségvetési támogatásból valósíthatja meg a szakmai feladatokat. Az Önkormányzattól átvett működtetési feladatok ellátását további 75 000,-Ft/tanuló költségvetési támogatásból biztosítjuk. Az intézménynek az idei évben lehetősége van

* tárgyi eszközök, új bútorok beszerzésére 2 millió forint értékben,
* szakmai anyagok beszerzésére 8,5 millió forint értékben és a 2017/2018 tanév biztonságos megkezdéséhez további 1.5 millió forint értékben
* karbantartási, javítási munkák folyamatosan történtek 14 millió forint értékben és 2017 év végéig további 5 millió forint értékben

Közfoglalkoztatottak foglalkoztatása továbbra is biztosított az intézményben.

Gyerekek ingyenes tankönyvellátása 6 millió forint volt a 2017/2018 tanévre.

Iskolatej/iskolagyümölcs 2017 októberéig 8 millió forint volt.

Bevétel 2017.10. hóig 540 000,-Ft, amely büfé üzemeltetésből és terembérletből adódik.

NTP pályázatok valósultak meg az idei évben 4 854 000,-Ft támogatási összegből.

Az intézmény minden évben sikeres támogatási kérelmet nyújt be a Határtalanul! programra, 2017 évben is elnyertek 2 058 000,-Ft támogatási összeget.

Támogatási kérelmet nyújtottunk be az EFOP-4.1.2-17 „Iskola 2020” konstrukció számú pályázatra. A fejlesztés célja az intézmény kapacitás bővítése, 8 db új tanterem és nyelvi labor kialakításával, eszközbeszerzési lehetőség az új tantermek berendezése, műfüves pálya lefedése.

Ez kiemelt pályázat, támogatási döntésre várunk.

Az intézmény alapítványa 20 000 000,- forint támogatást nyert étkező felújításra, eszközök beszerzésére a Menő menza pályázaton.

**Szó-La-M Alapfokú Művészeti Iskola**

Az intézmény 2017 évi költségvetése a szakmai feladatok ellátására 5 900 000,-forint és az önkormányzattól átvett működtetési feladatok ellátására további 75 000,-Ft/tanuló.

Kiemelten szakmai anyagokra közel 1 000 000,-Ft költségvetési támogatás jutott.

Az intézménynek az idei évben lehetősége volt karbantartási, kisjavítási, hangszer javítási kiadásokat eszközölni 1 600 000,-forint értékben.

A nyári szünetben az intézmény tisztasági festése történt 600 000,- forint értékben.

Hangszer és eszközbeszerzésre van lehetőség az idei évben 1 600 000,-Ft értékben.

A Kodály program keretében további 1 000 000,-forint támogatási összegig 1 db akusztikus pianínót vásárolhat az intézmény.

Megköszönjük a Kiskőrösi Önkormányzat támogatását, melynek keretén belül közel 2 millió forint többlet jut a néptánc oktatásra. Utazási költségeket fizetünk ebből és néptánc ruhák kerülnek beszerzésre.

Támogatjuk a pedagógusok és tehetséges növendékeik versenyeken való részvételeit az utiköltségek és nevezési díjak térítésével.

Tervezzük támogatási kérelem benyújtását a KEHOP-5.2.11 konstrukció számú pályázat keretében, ahol megvalósítási hely lenne a művészeti iskola is. A támogatás célja a megújuló energiaforrások kiépítése, ez esetben napelemek telepítése.

Ebben a pályázatban megvalósítási helyként lesz megjelölve a Kiskőrösi EGYMI is.

A **Kiskőrösi EGYMI** 26 800 000,-Ft költségvetési támogatásból működhet a 2017 évben.

* szakmai anyagokat vásároltak 2017 októberéig 1 300 000,- forint értékben a 2017/2018 tanév biztonságos iskolakezdéséhez közel 1 100 000,- forint állt rendelkezésükre,
* karbantartási kisjavítási munkálatok történtek közel 3 millió forint értékben,
* eszközbeszerzés közel 1 000 000,- forint értékben,
* nyári karbantartás keretében linóleum csere, bejárati ajtó csere és festések történtek

Oktatási Hivatal 170 000,- forint támogatásával megyei komplex tanulmányi versenyt szerveztek.

Az intézmény alapítványa 20 000 000,- forint támogatást nyert étkező felújításra, eszközök beszerzésére a Menő Menza pályázaton.

Támogatási kérelmet nyújtott be a Tankerület az EFOP-3.1.6 pályázat keretében. A pályázat megvalósítása a Kiskőrösi EGYMI vezetésével, a Kiskunhalasi Általános Iskola együttműködésével történik majd, ha pozitív támogatási döntés érkezik. A döntésre várunk jelenleg. A támogatás összege több mint 100 millió forint.

A pályázat célja a súlyosan, halmozottan fogyatékos gyerekek oktatása, fejlesztése, eszközbeszerzés, workshop-ok szervezése, utazó pedagógusok képzése.

A tankerületi központ kiemelt figyelmet fordít az intézmények szabályszerű, biztonságos működtetésére.

A gazdálkodási döntések az intézményvezetők bevonásával történnek.

Köszönetet mondunk Kiskőrös Város Önkormányzatának, a tisztelt Képviselő-testületnek, hogy 2017. január 1-én a KT Bem József Általános Iskolát és a Szó-La-M Alapfokú Művészeti Iskolát rendkívül jó állapotban vehettük át.

Tankerületi központunk az önkormányzattal való további jó együttműködésre, a gyermekek érdekeinek szem előtt tartására, konstruktivitásra törekszik. Célunk a partnerség, a kölcsönös együttműködés, a jó munkakapcsolat megőrzése.

Kiskőrös, 2017. 11. 09.  
 Tisztelettel: Vágó Ferencné

tankerületi igazgató